KIRJALLINEN KYSYMYS E-0865/01 esittäjä(t): Anders Wijkman (PPE-DE) komissiolle. Laajentuminen tarjoaa tilaisuuden vaihtoehtoisen energiantuotannon kehittämiselle ja työpaikkojen luomiselle.



Virallinen lehti nro 364 E , 20/12/2001 s. 0018 - 0018



KIRJALLINEN KYSYMYS E-0865/01 esittäjä(t): Anders Wijkman (PPE-DE) komissiolle (22. maaliskuuta 2001) Aihe: Laajentuminen tarjoaa tilaisuuden vaihtoehtoisen energiantuotannon kehittämiselle ja työpaikkojen luomiselle Maatalouden tuottavuuden odotetaan kasvavan ehdokasmaissa voimakkaasti niiden liittyessä unioniin. Suuria, elintarviketuotantoon käytettyjä maa-alueita jää todennäköisesti hyödyttömiksi. On olemassa vaara, että monet viljelijät jäävät työttömiksi. Ylijäämäviljelymaata voitaisiin hyödyntää mielekkäästi viljelemällä kasveja, joita voidaan käyttää energiantuotantoon. Näin syntyisi myös uusia työpaikkoja, ehdokasmaiden riippuvuus öljyntuonnista pienenisi ja hiilidioksidipäästöt vähenisivät. Kun ehdokasmaiden maataloutta nykyaikaistetaan EU:n mallin mukaiseksi, syntyy potentiaalia vaihtoehtoiselle energiantuotannolle. Mihin toimiin komissio aikoo ryhtyä tämän suuren potentiaalin hyödyntämiseksi ja työtilaisuuksien luomiseksi sen avulla? Onko olemassa esteitä tällaiselle kehitykselle? Mitä komissio aikoo tehdä mahdollisten esteiden raivaamiseksi? Franz Fischlerin komission puolesta antama vastaus (26. kesäkuuta 2001) On todennäköistä, että tuottavuus kasvaa lähivuosina ehdokasmaissa hitaasti mutta vakaasti. Yhteisen maatalouspolitiikan toteuttaminen voimistaa todennäköisesti tätä prosessia, erityisesti siltä osin kuin yhteisön hinnat ovat ehdokasmaiden hintoja korkeampia. Komissio arvelee, että maan viljelemättä jättäminen on näin ollen epätodennäköistä. Korostettakoon, että ne edellytykset, joiden mukaisesti yhteistä maatalouspolitiikkaa (YMP) sovelletaan ehdokasmaihin, ovat epävarmoja siihen asti kunnes maatalousasioista on päätetty ehdokasmaiden kanssa. Ehdokasmaiden olisi kuitenkin yhteisön tämänhetkisten tavoitteiden mukaisesti pyrittävä lisäämään uusiutuvien energialähteiden käyttöä edellyttäen, että tämä on sopusoinnussa yhteisön säännöstön kanssa. Nykyisen lainsäädännön mukaisesta maatalouden ja maaseudun kehittämisen erityisestä liittymisohjelmasta (Sapard) saattaa olla apua uusiutuvien energialähteiden käyttöä tukeviin liittymistä edeltävän vaiheen investointeihin. Maaseudun kehittämistä koskevia ohjelmia voidaan hyödyntää liittymisen yhteydessä tuotantotekniikoiden parantamiseksi ja markkinointi- sekä jalostusmahdollisuuksien kehittämiseksi samalla kun ehdokasmaiden maataloutta ja maaseututaloutta nykyaikaistetaan. Eräs este vaihtoehtoisten energialähteiden edelleenkehittämiselle ovat perinteisten energialähteiden alhaiset kustannukset. Kustannusero johtuu osittain uusiutuvien energialähteiden korkeammista teknisistä kustannuksista. Lisäksi se johtuu siitä, etteivät perinteisten energialähteiden ympäristökustannukset sisälly niiden hintaan. Nämä kustannukset koituvat yhteiskunnan eivätkä ainoastaan käyttäjien maksettaviksi. Komissio edistää parhaillaan aiempaa kilpailukykyisempien uusiutuvien energialähteiden kehittämistä muun muassa tutkimusta ja teknologista kehittämistä (TTK) koskevan kuudennen puiteohjelman ja Altener-ohjelman avulla. Parlamentti ja neuvosto käsittelevät parhaillaan komission ehdotusta(1) uusiutuvista energialähteistä tuotetun sähkön edistämistä sisämarkkinoilla koskevaksi direktiiviksi. Lisäksi komissio valmistelee parhaillaan direktiiviluonnosta, joka kattaa biopolttoaineita koskevat verotoimenpiteet ja tavoitteet. Näiden kahden toimenpiteen avulla pyritään poistamaan tulevan kehityksen esteitä. Näitä ja muita mahdollisia tulevia aloitteita, jotka saattavat muodostaa liittymistä edeltävän vaiheen teknisen yhteistyön perustan, sovelletaan kaikilta osin ehdokasmaihin niiden liittymisen jälkeen. (1) EYVL C 311 E, 31.10.2000.